དེ་མ་ཐག་ངའི་ཡིད་ལ་རྒྱ་ནག་གི་ཡེང་ཧན་ཊན་གྱིས་བྲིས་བའི་ཏྰ་ལའི་བླ་མའི་རྣམ་ཐར་ཟེར་བ་དེའི་དགག་ལན་དུ།ཞྭ་སྒབ་པས་བྲིས་པ་ཞིག་ཡོད་པ་དེ་ཡིད་ལ་འཁོར་ཞིང་།དེ་ནི་ཞོགས་པ་སྔ་བོ་ཞིག་ལ་གྲྭ་ཇ་འགྲོ་སྐབས་ངའི་ཤག་གི་སླེ་རའི་ནང་གཡུག་ཡོད་པ་དེ་རེད།ལྕགས་པར་ནང་བྲིས་བའི་དེབ་ཆུང་ཤོག་ངོས་འགའ་ལས་མི་འདུག་པ་ཞིག་རེད།ངས་དེབ་དེ་ང་རང་ཁོ་ནས་ཆ་ཚང་བཀླགས་མོད།འོན་ཀྱང་མི་གཅིག་ལ་བསྟན་མ་མྱོང་ལ།སུ་ཞིག་གིས་ངའི་ཤག་གི་སླེ་རའི་ནང་གཡུགས་པ་ཡང་།དེ་རིང་ད་རུང་ཡང་མི་ཤེས་ལ་འདྲི་བརྩད་ཡང་བྱས་མ་མྱོང་།ལྷ་སྡེ་ཨ་ཁུ་ཚང་ངའི་དཔེ་ཁྲིད་དགེ་རྒན་མིན་ན་ཡང་།ང་རང་ལ་འདི་འདྲའི་ཐུགས་ཁུར་དང་ལམ་སྟོན་གནང་བ་ནི།སྐབས་དེར་བཀའ་དྲིན་ཤིན་ཏུ་ཆེན་པོ་ཞིག་གི་མཐོང་ལ།ཆབ་སྲིད་ཀྱི་བསམ་བློའི་གོ་རྟོགས་ཡང་རྒྱ་ཆེན་པོ་ཞིག་ཡོད་པ་ཤེས་སོང་པས།དེ་ནས་བཟུང་ངའི་སེམས་དེ་ལྷ་སྡེ་ཨ་ཁུ་ཚང་དང་སེམས་ཐག་ཤིན་ཏུ་ཉེ་བོ་ཞིག་ཏུ་གྱུར།སྐབས་ཐོག་དེར་ངའི་གྲོགས་པོ་གཉིས་འཛིན་བཟུང་བྱས་ཟིན་པས།ངའི་གདོང་ན་སེམས་ཁུར་གྱི་གཟུགས་བརྙན་ཞིག་ཡོད་པ་འདྲ།དེ་མ་ཡིན་པའི་གྲྭ་བ་རྒན་པ་ཞིག་གིས་ཀྱང་ང་ལ་སེམས་གསོའི་ཁ་བརྡ་བྱས་མྱོང་ཡོད།